b'\n_START_ARTICLE_\nLaguna Orbetello\n_START_PARAGRAPH_\nLaguna Orbetello (v italijanskem izvirniku Laguna di Orbetello [lag\xc3\xb9na di orbet\xc3\xa8lo]), je laguna v severnem Tirenskem morju, ju\xc5\xbeno od mesta Grosseto. Upravno spada pod italijansko de\xc5\xbeelo Toskana (pokrajina Grosseto). Zavzema skupno 26,9\xc2\xa0km\xc2\xb2._NEWLINE_Toskansko oto\xc4\x8dje je neko\xc4\x8d obsegalo na jugu tudi otok Argentario, ki se je pa s \xc4\x8dasom zdru\xc5\xbeil s kopnim. Vzroka sta bila dva: najprej so morski tokovi ustvarili podolgovato sipino, ki je povezala otok s kopnim, pozneje je izliv reke Albegna ustvaril drugo sipino, ki je spet zdru\xc5\xbeila kopno in otok bolj na severu. Sipini, ki jih tu imenujejo tomboli [t\xc3\xb2mboli], sta pribli\xc5\xbeno 6\xc2\xa0km dolgi in 300 m \xc5\xa1iroki.  Med njima je nastala laguna in otok je postal polotok. Prav na sredini lagune se pa odcepi proti biv\xc5\xa1emu otoku ozek pas kopnega, ki je bil v devetnajstem stoletju podalj\xc5\xa1an z jezom do nasproti stoje\xc4\x8de obale: sedaj na zemljevidu izgleda, kot bi se Argentario s tremi \xc2\xbbrokami\xc2\xab\xc2\xa0oprijemal kopnega. Mesto Orbetello se nahaja na skrajnem koncu kopnega, pred jezom, torej na sredi lagune. _NEWLINE_Laguno povezujejo z morjem trije kanali, dva na zahodni polovici in eden na vzhodni, a pretok vode je skromen, vsekakor nezadosten, \xc4\x8de se upo\xc5\xa1teva znatno onesna\xc5\xbeenje, ki ga moderno kmetovanje povzro\xc4\x8da. Zaradi tega je habitat mnogih rib v laguni in ptic, ki ob njej gnezdijo ali po\xc4\x8divajo, ogro\xc5\xbeen. Samo del lagune je za\xc5\xa1\xc4\x8diten._NEWLINE_Po zahodnem tombolu, ki se imenuje Giannella, je speljana \xc5\xa1iroka cesta, ob kateri se vrstijo kopali\xc5\xa1\xc4\x8da. Vzhodni tombolo, imenovan Feniglia, je porasel z drevjem in ima zanimivo zgodovino. Do prvih desetletij devetnajstega stoletja je bil popolnoma prekrit z gozdom, toliko, da se je vanj pri\xc5\xa1el skrivat slavni slikar Caravaggio, ko so ga oblasti preganjale. Toda mo\xc4\x8dvirje je bilo silno nezdravo in slikar je zaradi malarije in pomanjkanja v njem na\xc5\xa1el smrt (1610). Prav zaradi neuporabnosti ozemlja je ob\xc4\x8dinska uprava leta 1804 prodala tombolo privatnikom. Ti so pa iz\xc4\x8drpali gozd, edino bogastvo ozemlja, do zadnjega drevesa. Pod vplivom vetra in morskih tokov se je za\xc4\x8dela sipina pomikati proti notranjosti lagune, torej proti mestu Orbetello, in laguna se je za\xc4\x8dela su\xc5\xa1iti. S tem je pa bil ogro\xc5\xbeen glavni vir dohodkov mesta, to je ribi\xc5\xa1tvo, zato sta bila skopana dva kanala. Dr\xc5\xbeava je leta 1940 podro\xc4\x8dje razlastila in nato poskrbela za intenzivno pogozdovanje. V teku 50 let je postala sipina velik gozd, danes je okoli 330 ha pora\xc5\xa1\xc4\x8denih z iglavci in 130 z listavci. Od leta 1971 je pod dr\xc5\xbeavno za\xc5\xa1\xc4\x8dito. Dovoljen je dostop in kopanje na obalah, toda vsako prevozno sredstvo razen kolesa je prepovedano.'